

**桃園明聖經**



**桃園明聖經**

### 告文式及寶誥

**告文式**

恭維  
聖帝，浩氣凌霄，丹心貫日。扶正統以彰信義，威震九州。完大節而篤忠貞，靈昭千古。 伏魔蕩寇，屢代徵其奇勳。覺世牖民，寰宇被其明訓。運協皇圖，德覆黎庶。弟子某於某年月日，敬為某事，叩許明聖經寶訓。由誦而入，以熟為歸。由講而明，以知為要。踐履期於篤實，心地務求光明。伏冀鑒佑，無任沾恩之至。謹告。

**文昌應化張仙寶誥**（虔誠三叩首 誦此誥三遍）

志心皈命禮  
桂香上殿，文昌左宮。七十二化之法身，百千萬劫之運數。育嗣天下，演教人間。金彈竹弓隨身帶，孤臣寡宿滅形蹤。扶小子而衛通關，蔭閨房而護難產。聰明日益，痘疹減消。難育者祈之便育，難痊者禱之必痊。大悲大願，大聖大慈，九天輔元開化，靈應張仙大帝，七曲毓聖天尊。

**靈官王天君寶誥**（虔誠三叩首 誦此誥三遍）

志心皈命禮  
先天主將，一炁神君。都天糾察大靈官，三界無私猛烈將。金睛赤髮，號三五火車雷公。鳳嘴銀牙，統百萬貔貅神將。飛騰雲霧，號令雷霆，降雨開晴，驅邪治病。觀過錯於一十二年，受命玉帝。積功勳於百千萬種，誓佐祖師。至剛至勇，濟死濟生。方方闡教，處處開壇。豁落猛帥，三五火車，大靈官，王天君，雷聲普化天尊。

**周將軍寶誥**（虔誠三叩首 誦此誥三遍）

志心皈命禮  
扶天勇將，察地猛神。鐵鬚銀齒，黑面朱脣。精忠特立，勁節驚人。稽查善惡，糾察凡塵。冥冥顯赫，處處遊巡。鋤奸除惡，救世憂民。忠臣義士，扶彼超伸。乖兒逆子，不勝怒瞋。維持世教，匡正人倫。斬妖護法，大道常存。最靈真宰，最顯神君，護朝護國，剛直忠勇大天尊。

**關聖太子寶誥**（虔誠三叩首 誦此誥三遍）

志心皈命禮  
靈侯太子，文經武緯。匡王護國，德義巍巍。忠孝節義，全受全歸。奇勳早建於西蜀，異略素著於北魏。大忠大孝，至仁至勇。補造化之不足，佐聖帝以立功。護朝護國，盡孝盡忠，九天威靈顯化大天尊。

**聖帝寶誥**（虔誠九叩首 誦此誥三遍）

志心皈命禮  
太上神威，英文雄武。精忠大義，高潔清廉。運協皇圖，德崇演正。掌儒釋道教之權，管天地人才之柄。上司三十六天，星辰雲漢。下轄七十二地，冥壘幽酆。秉注生功德，延壽丹書。執定死罪過，奪命黑籍。考察諸佛諸神，監制群仙群職。高證妙果，無量渡人。萬靈萬神，至上至尊。伏魔大帝，關聖帝君，大悲大願，大聖大慈，真元顯應，忠孝祖師，昭明翊漢大天尊，旻皇高上帝。三稱

**關聖帝君降筆真經**

 帝（吾）是漢關聖帝，敕諭大眾聽聞。世上不齊等事，全憑一點真心。正直光明不屈，死生順逆當分。帝嘗下遊漢季，結盟皇叔三人。桃園明重千古，單刀秉燭於今。寄曹明來明去，吞吳為漢超昇（亡身）。

上帝憐帝忠耿，獨敕宣化幽明。令帝（我）日遊天下，鑒別忠佞紛紛。一切貪殘奸巧，還償果報斤斤。最戒讀書文士，並及官宦軍民。第一休欺父母，切莫圈套鄉鄰。貧富先交朋友，朋友乃是五倫。信心內外平等，何妨蹇難災迍。曹操無底深險，現今受罪幽冥。武侯（孔明）只緣忠義，幽冥群奉為神。直心直受真福，巧計巧來禍因。有過昭如日月，無私天地同群。果然兒女不誑，到處鬼怕神欽。設計偷覷女色，自己帷薄宣淫。弄手誆騙財物，輩輩嫖賭淪侵。比比爭能爭勝，往往越賤越貧。快快收心猛省，休休愈墮愈深。三生輪迴惡趣，千載唾罵難禁。筆尖添減情罪，舌劍反誅滿門。尤恨毒心狼婦，花言啜哄鄉親。唆夫罵公罵婆，令帝（我）一見生瞋。泥像揮刀剖腹，分斬母子平均。可喜平人孝悌，朝夕買辦糧薪。霎時風行泥馬，駝回萬里窮軍。欲求長生育子，急宜戒殺放生。不食牛犬等肉，可免牢獄囚刑。男女遵奉帝（吾）語，遇難帝（我）自降臨。戰場驅逐鬼魅，刀光雷雨血淋。護國百折不改，助爾加爵策勳。富貴永昌奕世，眉壽永無災侵。如有毀法妄想，斗秤欺哄愚氓，不許生身人世，阿鼻地獄呻吟。那時悔過已晚，急早佩服法文。回頭諸惡莫作，勉力眾善奉行。

**（真經誦至此止，誦畢三叩首，起身略停一息，養順其氣。然後再焚香叩首，虔誠朗誦下文明聖經）**

**經文**

 漢，漢壽亭侯，略節桃園經，書於玉泉寺，夜夢與凡人。萬經千典有，帝（吾）經未舉行。著爾傳塵世，不可視為輕。

太上老君三界靈，眾聖五嶽雷電神，五湖並四海，日月斗星辰，天下城隍聽號令，萬方土地各遵行。

萬聖朝真均奏議，普天之下盡頒行。於是 救苦大仙、 太上真君、 太白金星公同註解，覆奏明章，行於四海，皇圖鞏固，萬民永賴。

**原始第二**

 帝（吾）乃紫微宮裏朱衣神，協管 文昌、武曲星。只因 張仙無主轄，敕令隨帝（吾）為從神。檢點少男與少女，或損陰騭絕子孫。送生催生及難產，魅妖傷殘斑痘疹。如有焚香諷誦者，轉禍為祥顯聖靈。今有塑畫帝（吾）像者，側立 張仙持彈弓。鑑知戰國侵陵亂，命帝（我）臨凡救萬民。

玉皇賜帝（我）名和姓，子胥五轉作忠臣。臨潼解釋諸侯難，絕卻奸秦併國心。楚無道，酒荒淫，昭關過此難，吳越動刀兵。道帝（吾）一生為孝子，數世做忠臣。敕令帝（我）管錢塘事，晝夜領潮行。漢室多奸黨，改姓下凡塵。春秋丈夫志，生長解梁城。指關為帝（我）姓，下界又稱臣。幼而離鄉，壯而出仕。大丈夫以四海為家，何患乎帝（吾）無兄弟。入桃園，睹兩人奇異，請問英雄何處。雄赳赳朗曰桓侯（張飛），貌堂堂溫言劉主（備）。出身投地今逢主，須待挽天河水來蕩滌。誠哉龍虎風雲會，宰牛馬，昭告天地，結義匡扶漢室。破黃巾，誅董卓，呂布斃。劫寨剿曹奸，賺入空營內。雁侶散徐州，攜后（嫂）無存地。減燭張遼謀，破壁聖帝（雲長）義。降漢不降曹，忠臣不事二。封 漢壽亭侯，印無漢重鑄。三日華筵，曹瞞美意。顏良、文醜統兵圍，敢對立功，可酬曹歸計。封金卻印三辭操，挈眷尋兄一點忠。千里尋兄添義氣，五關斬將有威風。離合英雄乾坤內，相逢兄弟古城中。智尚雖高無決勝，運籌固識少經綸。三謁茅廬，臥龍晏起。大夢誰先覺，平生相（我）自知。草堂春睡足，窗外日遲遲。未出茅廬，三分已定。武侯（孔明）原是廣慧星，即是前朝嚴子陵。此生諸葛相（亮），再宋朱文公。輪迴三世相，永不下凡塵。鼎足三分嫌地窄，江山今換許多人。先主（大哥）已在清虛府，聖帝（關某）今掌三天門。桓侯（三弟）四川為土穀，每起忠良護國心。在宋易姓武穆（岳飛）將，在唐改諱曰張公（巡）。

輪迴三轉皆忠烈，上帝封為護國神。小可兵戈不差聖（汝），大難危邦再下塵。天下城隍皆將相，正直為神古至今。為人忠孝感天地，豈在持齋佛顯靈。飲食衣服休華美，隨著隨餐莫怨憎。禽獸一切皆性命，無故自食宰生靈。一切化生皆活命，何苦張弓捕網尋。草木花果休折採，嚴冬零落發陽春。萬物悉含天地化，依時生長與人靈。爾能遵守惜萬物，福有攸歸禍不侵。勿謂善小而不做，勿謂惡小而可行。天網恢恢分曲直，神靈赫赫定虧盈。孝悌忠信人之本，禮義廉恥人之根。爾能聽帝（吾）行善事，定有祥雲足下騰。帝（吾）受三天門掌握，萬神啟奏帝（我）先聞。善者紀錄加官爵，惡者遭殃絕子孫。報應遲速時未到，昭彰早晚禍福臨。休道天高無耳目，虧心暗室有遊神。敬神如在須誠敬，不可狂言褻聖明。

**力學第三**

帝（吾）素覽春秋，幼觀孔孟，唯以孝弟為先，修身治國為本。異端蜂起，兵戈傷殘民命。十餘年甲不離身，刀無潔淨。夜無穩睡三更，日不飽餐一頓。東戰西征，百戰而江山纔定。白了鬚鬢星星，力倦馬羸刀鈍。費盡赤膽忠心，換得箇封侯金印。到如今，亂臣賊子，捕風捉影。奸貪讒佞，結黨欺良，言無一定。不思禮義廉恥，孝弟忠信，事每胡行，屢圖僥倖。篡君位，戮忠臣，好貨財，淫美色，殺人縱性。只顧爽心樂事，豈曉得後來報應。古今好事多磨，毋勉強茍求捷徑。如彩雲琉璃，鮮花明月。人不知機，如鋼刀快缺。妄動橫行，造下了些冤孽，遠則幾年，近則數月，報應無差，法難漏洩。如人未遭逢，各有時節，當思守命由天，安貧樂業。如百藝倉卒成功，其物焉能精潔。草木不能培植，難長許多枝葉。五穀少用耕鋤，苗雖秀而不實。文臣十載寒窗，方朝金闕。武將百戰臨危，始得公侯並列。帝（吾）乃日月精忠，乾坤大節，天崩帝（我）崩，地裂帝（我）裂。

**道貌第四**

又奉  
上帝加御敕，掌握凡間善惡人。萬國九州皆敬服，道帝（吾）忠義獨稱尊。塑形畫像乾坤內，如帝（我）英雄有幾人。火龍燒赤兔，水獸鍊青鋒。臥蠶眉八字，丹鳳目雙睛。五龍鬚擺尾，一虎額搖身。精忠沖日月，義氣貫乾坤。韜略期孫臏，機謀勝范增。鬚長義更長，面赤心尤赤。英雄氣蓋世，燭殘刀破壁。封庫印懸樑，爵祿辭不受。偃月刀，磨仍快，嘆兄弟不再。臥蠶眉，鎖未開，恨江山幾改。亙古功名難比並，三天門下封元帥。稽首頓首，

上帝敕令各部將帥。經傳下界，抄錄諷誦如在。人能遵行，繫玉腰金，官居千載。能全一事，崢嶸三代。欽承法旨，會集諸神施行。

**節訓第五**

著忠良，竭力匡衡，孝順無改。廉潔不亂心田，節義臨危不敗。忠孝廉節之章聽解。

君使臣以禮，臣事君以忠。日用朝廷祿，當思補報功。報國臣之本，惜卒將之宏。不飾文臣過，不滅武將功。紀錄文華殿，舉劾建章宮。丹心如赤日，位必至三公。秦檜世為犬，武穆（岳飛）四帥中。

為人子，孝為先，孝順兩字緊相聯。勿使惱怒常使歡，暖衣飽食無飢寒。病醫藥，必自煎，即須嚐過獻親前。夜不解衣朝不食，時時刻刻在身邊。爾能孝順爾子孝，點點滴滴看簷前。大舜孝，帝位傳，二十四孝極周全。在生不供奉，死後祭靈前。不孝子，惹災愆，虎唅蛇咬病相纏。官刑牢獄遭充配，水火之災實可憐。或是懸樑刀毒死，不孝之人苦萬千。速速改，莫遲延。世人孰無過，改之為聖賢。人無過，篤行全。

廉生畏，潔生嚴。細檢點，避疑嫌。希賢希聖由天命，學禮學詩聽自然。卻周粟，隱山川，為人似玉無瑕玷，立志如同鐵石堅。守己祿，莫徇偏，損人利己子孫冤。廉者不受嗟來食，志士不飲盜之泉。辭俸原憲潔，畏金楊震廉。坐懷不亂柳下惠，閉戶無容魯仲連。鶃食怎如螬李美，瓜祭何勝菜羹甜。俸祿只堪供禮儀，舉家食費僅盤桓。百篢抬回失節物，滿箱裝裹昧心錢。笞杖徒流誰不怕，勸爾抬頭看上天。縱容男僕如狼虎，謀占軍民地與田，勢敗運衰參訐告，拔塚平房冤報冤。婦男窮極為娼盜，恨殺當初惡要錢。

人之節，如竹又如月，廣大與高明，圓融更清潔。一生直不彎，挺挺欺霜雪。一勁參天秀，舞風弄明月。娥、英泣竹林，點點斑皆血。即如蘇武杖，數有十二節，李陵污其奸，蘇武敬其烈。仲升使西域，三十六國卻。節義全，神聖悅，或掌天朝事，或補城隍缺。或生公與侯，富貴千年業。亂臣並賊子，每把忠良滅。一見虛歡喜，心口各相別。心藏丈八矛，意存三尺鐵，舌下有龍泉，殺人不見血。貪酷剋奸讒，自殞兒孫絕。帝（吾）未喫長齋，帝（吾）不信異說。地獄即城隍，三寶光日月。救濟急難人，就是解冤結。

此四節，忠孝廉節，詳明甚切。後列二十四劫：

擎天頂地猛勇神，捧日舉月普照神，

列宿張星明朗神，移星換斗剝量神，

騰雲駕霧飛度神，驅雷掣電威烈神，

呼風喚雨擾攘神，綴露殞霜溥沸星，

飛沙走石截路神，翻江搗海五湖神，

崩山頹嶺鐵甲神，凍水開冰結化星，

焚炎逐火流光星，開花結果嬌媚星，

長禾秀穀益惠星，抽芽綻葉發育星，

枯木涸澤摧竭神，走獸飛禽捕捉星，

魚蝦蟹鱉踴躍星，飛跳諸蟲纏擾星，

作文制字文昌星，興兵佈陣武曲星，

考正歲時測運星，造作工藝巧作神。

眾星聽令，各回本部，變化發生，

稽首神明，無極眾聖，不可思議功德。

**經驗第六**

 值年值月將，值日值時神，夜差黑煞帥，日令皎潔兵，往來細鑒察，不得漏毫分。會同家宅神（鬼），著令司命君，如有虔誦男和女，速速報知聞。家宅供此經，妖魅化為塵。船舟奉此經，風波即刻平。行人配此經，路途保安寧。書生看此經，不久步青雲。婦人誦此經，二女五男成。若為亡化念，亡化早超生。若為父母念，父母享遐齡。焚香高誦念，其福即來臨。日念三五遍，或誦百千聲。人能鈔印送，諸疾不相侵。諸神皆歡喜，宅舍并光明。或賜福與壽，或蔭兒與孫。凶事化為吉，福祿壽重增。

斗口天君（王），欽奉

漢室漢壽亭侯，

關聖大帝敕令。

大帝曰：帝（吾）曾言，日在天上，心在人中。心者萬事之根本，儒家五常，道釋三寶，皆從心上生來。仁莫大於忠孝，義莫大於廉節，二者五常之首。聖人參贊化育者，此而已。仙佛超神入化者，此而已。自有天地以來，這個無極太極之理，渾然包羅，古今長懸。諸帝王聖賢仙佛，萬經千典，只是明此理，成此事而已。帝（吾）係

紫微垣中，火之正氣。火，離明象也，故主文昌。火，又烈性也，故主武曲。文主仁，仁首忠孝。武主義，義首廉節。惟是舉天下萬世皆為聖賢仙佛，此有晝無夜，有陽無陰，絕無之理也。自戰國以來，帝（吾）出世匡君救民，不得已以公善之心望世，此桃園經之所以現身說法也。奈何世之人，真性不密，邪僻用心，見帝平常之言，不曰聖人不出此驕矜語，則曰聖人不出此淺近語。嗚呼，是必欲帝（吾）從作五經，待世之智愚賢不肖，皆盡讀之乎。不獨此也，現在身列文儒，亦妄行指駁。帝（吾）因周子，凜凜持誦多年，只得註解明白。如再有擅行詆毀者，輕者令瘟火滅之，重者命周將軍（倉）斬之，毋悔。

明聖經，本係夢與玉泉寺僧，僧醒而傳述。首句漢漢，上一漢字，乃代名，即大漢也。漢壽亭，係地名也。其先囑咐人人誦此經者，是以效驗歆動人心也。中言精忠沖日月，義氣貫乾坤，即孟子所謂塞乎天地也。曰面赤鬚長者，即大學所謂心廣體胖，孟子所謂睟面盎背也。至投胎轉劫之說，儒者不言，不知釋道兩門，並非無據。試歷查古今，借尸還魂，靈殼轉寄，異物入胎，豈少也哉。帝（吾）言在列國，在漢，與在唐宋之言，實非誑也，諸君試對核之。再四章言忠，文武臣僚，皆當敬體，則是三代以上之臣也，夔、龍、伊、皋其人也。言孝，則曰不解衣不食，則侍膳寢門，文王其人也。滴水還源，孫又效子，則子孫保之，大舜其人也。說到二十四孝，古今昭如日月，格天地，動鬼神，豈非確然可據者哉。廉在周禮，以六計為定，實從義字中生，故為愚昧者痛斥。而廉泉盜水，舉一二而已括之也。節如竹，竹有筠也。如月，月有度也。非筠則溷，非度則昏。古今大節不踰者，於義殆盡。後遣諸神鑒察，以使速應，帝（吾）亦大費婆心。以帝（我）為驕，帝（我）固不辭。以帝（我）為淺，帝（我）亦不辭。但願人人從此驕言淺言做去，一一果自信於心中，然後探元妙之理，入上聖之班，帝（吾）亦不怪，而且快然也。將此語著 天君（靈官）傳世知之。為此述告周宰人等，一心體此，以心印心。心在人中，日在天上，欽哉勿忽。

**（明聖經誦至此為止）**

**回向偈  
願我此功德，導向諸漏盡！願我此功德，為證涅槃緣！**

**我此功德分，迴向諸有情，願彼等一切，同得功德分！**